Julius Malema weer in hof | Maroela Media
Julius Malema weer in hof
Malema Vrydag in die hof. Foto: EFF/Twitter
Julius Malema, leier van die EFF, het Vrydag weer in die hof verskyn en kort daarna voortgegaan met uitsprake wat juis tot sy hofverskynings gelei het.
Malema het vlugtig in die Newcastle-landdroshof in KwaZulu-Natal verskyn en die saak is tot Oktober uitgestel.
Malema, wat in sy kenmerkende rooi oorpak in die hof verskyn het, het kort hierna ondersteuners buite die hof toegespreek en sy uitlatings is via die EFF se amptelike Twitter-kanaal versprei.
Hy het onder meer gesê wit mense sal nooit die stryd om grond verstaan nie. "Gaan asseblief en beset grond terwyl jy nog leef anders sal jy net grond kry wanneer jy dood is, naamlik 'n graf."
Volgens Malema probeer die ANC wit mense paai. "Hulle doen alles net om wit mense gelukkig te maak. Al die grond behoort aan ons, selfs al die dagga. [Pres. Jacob] Zuma is nie die probleem nie. Hy is net 'n irritasie. Die werklike probleem is wit monopolie op kapitaal waaraan ons aandag sal gee wanneer ons Zuma verwyder."
'n Dagvaarding is in Oktober by die EFF se hoofkantoor in Braamfontein, Johannesburg, aan Malema beteken. Hy is gebied om in die hof te verskyn op aanklagte wat verband hou met sy aanmoediging van EFF-ondersteuners om grond te beset.
Malema word aangekla vir sy beweerde verontagsaming van die Wet op Oproerige Byeenkomste. Die aanklagte hou verband met twee voorvalle van die onwettige besetting van grond.
Die eerste voorval was in Junie verlede jaar, naby Madadeni in Newcastle, waar Malema glo EFF-lede "aangehits, beveel of gekry het" om onwettig grond te beset. Die ander voorval was in Desember 2014, naby Mangaung in Bloemfontein.
Malema het tydens 'n vorige hofverskyning aangedui hy gaan 'n hooggeregshofaansoek indien om die Wet op Oproerige Byeenkomste ongrondwetlik te laat verklaar. Volgens Malema is dit 'n apartheidswet.
Daar word intussen gewag vir die uitspraak in die bogenoemde hofaansoek vir die saak teen Malema om voort te gaan.
Publiek en sakelui pak kragreus in hof
'Diewe' probeer beampte met 'plan' fnuik
Jong gewigstootreus kwalifiseer vir Spele
Pro14: Is dit dalk die Bulls vs Benetton?
Daarsy, nou gaan daar weer vanaand plaasmoorde wees. Want elke keer as Malema sulke uitlatings maak, kan julle maar kyk daar word plaasaanvalle en moorde uitgevoer. Niks maar absoluut niks sal met die nar gebeur nie. Hy werk steeds saam die ANC en hoekom sal die ANC sy maatjies in die tronk wil sien? Die ding wat hy met Zuma het is net n front!!!
AG julle mors julle tyd . wat het hy al oorgekom van al die hofsake en aanklagte teen hom? Miljoene wat hy aan SARS skuld, die tenders wat onreelmatig toegeken is, sy haatspraak en aanhitsing van geweld . WAT HET HY AL OORGEKOM ? Hy loop daar uit en maak PRESIES dieselfde stellings as wat hom in die eerste plek in die hof laat beland het en WEEREENS kom hy niks oor nie ..
Hoeveel keer wil hulle nog sy saak uitstel al ou grondjie wat hy ooit sal rondsleep is die stukkie wat hy met rooi oorpak bedek
Ek gaan nou by Malema se huis betoog en plunder dis my reg!!! Wonder of hy nog so happy gaan wees!!!